**Graham Potter** (s. 20. toukokuuta 1975 Solihull) on englantilainen jalkapallovalmentaja ja entinen puolustaja.

Ura
---

Potter aloitti pelaajauransa Birmingham Cityn joukkueessa vuonna 1992. Hän edusti uransa aikana lukuisi englantilaisseuroja lähinnä maan alemmalla sarjatasolla. Englannin Valioliigassa Potter esiintyi Southamptonin paidassa kaudella 1996/97. Hän oli mukana muun muassa 6-3 voittoon päättyneessä ottelussa Manchester Unitedia vastaan. Potter lopetti pelaajauransa vuonna 2005 Macclesfield Townissa.

Pelaajauransa aikana Potter opiskeli yhteiskuntatieteitä Open Universityssä, josta hän valmistui uransa päättymisen jälkeen joulukuussa 2005. Valmistumisensa jälkeen hän työskenteli Hullin yliopiston jalkapallovalmennuksen kehittäjänä, Englannin yliopistomaajoukkueen apuvalmentajana sekä opiskeli maisteriksi Leedsin yliopistossa.

Joulukuussa 2010 Potter teki päävalmentajasopimuksen Ruotsin neljännellä sarjatasolla pelanneen Östersunds FK:n kanssa. Hän aloitti seuran päävalmentajana vuoden 2011 alussa. Östersundissa Potter teki määrätietoisesti töitä seuran menestyksen eteen ja heti kaudella 2011 tuli Norlannin Division 2:n mestaruus ja kaudella 2012 Division 1 Norran mestaruus. Kahden perättäisen nousun myötä Potter oli nostanut parissa vuodessa Östersundin Ruotsin toiseksi korkeimmalle sarjatasolle Superettaniin ensimmäistä kertaa seuran historiassa. Menestys poiki hänelle kolmivuotisen jatkosopimuksen seuran kanssa vuonna 2013.

Östersund menestyi nousujohteisesti myös Superettanissa säilyttäen ensin kaudella 2013 sarjapaikkansa ollen 10:s. Kaudella 2014 sijoitus oli jo 5:s ja lopulta kausi 2015 toi Östersundille sarjan kakkossijan ja historiallisen nousun Allsvenskaniin. Kaudella 2016 seura varmisti pääsarjapaikkansa säilymisen komeasti ollen 7:s ja kaudella 2017 peräti 5:s. Kauden 2017 kirkkain saavutus oli Ruotsin cupin voitto, kun finaalissa kaatui IFK Norrköping. Cup-mestaruuden myötä tuntemattomuudesta huipulle noussut Potter seuroineen pääsi mukaan Eurooppa-liigaan. Karsinnoissa Östersund järjesti jymy-yllätyksen pudottamalla jatkosta ensin Galatasarayn ja sitten PAOKin selviten ensimmäisellä europelikaudellaan heti lohkovaiheeseen. Menestys jatkui lohkossa, jossa Östersund voitti kolme ottelua ja oli lohkokakkonen tasapistein Athletic Bilbaon kanssa edeten pudotuspeleihin Arsenalia vastaan. Pudotuspeleissä Östersund hävisi Arsenalille kotonaan 3-0. Vierasottelussa Östersund haki sensaatiomaisesti 1-2 voiton Lontoosta, mutta putosi kuitenkin jatkosta yhteismaalein 3-2.

Toukokuussa 2018 uutisoitiin, että Englannin Mestaruussarjaan pudonnut Swansea City olisi havittelemassa Potteria uudeksi päävalmentajakseen. 11. kesäkuuta 2018 Swansea julkisti kolmivuotisen sopimuksen Potterin kanssa. Potter luotsasi Swansean kaudella 2018/19 Mestaruussarjassa keskikastiin sijalle 10. Kauden jälkeen niukasti Englannin Valioliigassa säilynyt Brighton & Hove Albion palkkasi Potterin päävalmentajakseen. Seura maksoi Swansealle 3 miljoonan punnan korvaukset Potterin sopimuksen ennenaikaisesta päättämisestä.

Potterin johdolla Brighton sijoittui kaudella 2019/20 Valioliigassa sijalle 15, mikä sivusi seuran historian parasta sijoitusta. Kaudella 2020/21 Potter jatkoi hyvää työtään Brightonin peräsimessä. Kauteen mahtuivat muun muassa seuran historian ensimmäiset voitotLiverpoolista sitten vuoden 1982 sekä Manchester Citystä sitten vuoden 1989. Lopulta sarjasijoitus putosi edellisestä kaudesta yhdellä, vaikka joukkue tekikin muun muassa nollapeliennätyksensä pitäen maalinsa puhtaana 12 liigaottelussa. Kausi 2021/22 oli tuloksellisesti Potterin paras Brightonissa. Joukkue taisteli vahvasi ylemmässä keskikastissa ja sijoittui lopulta yhdeksänneksi. Kauden viimeisessä ottelussa Brighton voitti West Hamin tehden joukkueen haaveet Eurooppa-liigasta turhiksi.

Brighton aloitti väkevästi Potterin neljännen kauden 2022/23 Valioliigassa. Joukkue oli kuuden sarjakierroksen jälkeen neljäntenä vain yhden tappion kärsineenä. Syyskuun alussa 2022 Chelsea osti Potterin ulos Brightonista 21,5 miljoonan punnan siirtosummalla ja teki tämän kanssa viisivuotisen sopimuksen. Potterin johdolla Chelsea voitti kolme ensimmäistä otteluaan hänen alaisuudessaan. MM-kisojen tauon jälkeen peliesitykset olivat ailahtelevia ja Potter onnistui luotsaamaan Chelsean voittoon vain neljässä Valioliiga-ottelussa. Mestarien liigassa Potter johdatti Chelsean lohkovaiheesta jatkoon ja joukkue pudotti Borussia Dortmundin neljännesvälierissä. Valioliigassa joukkue vajosi keskikastiin ja lopulta seurajohto erotti Potterin huhtikuun alussa. Hänen valmennuspestinsä seurassa jäi näin puoleen vuoteen.

Meriitit
--------

* Ruotsin cup: 2017
* Division 1 Norra: 2012
* Division 2 Norra: 2011

Lähteet
-------

1. ↑  Graham Potter Barry Hugman's Footballers. Viitattu 24.5.2018. (englanniksi)
2. ↑  Flashback: Southampton 6 Manchester United 3 - Egil Ostenstad scores hat-trick as United humbled at The Dell Telegraph. Viitattu 24.5.2018. (englanniksi)
3. ↑  Graham Potter Soccerbase. Viitattu 24.5.2018. (englanniksi)
4. ↑  Careers After Football: Graham Potter used 'the old grey matter' to get his degree - thanks to the PFA! Give Me Football. Viitattu 24.5.2018. (englanniksi)
5. ↑  Hull football star scores national coaching role The Hull University. Viitattu 24.5.2018. (englanniksi)
6. ↑  From Solihull to sold-out stadiums and success in Sweden’s Winter City The Guardian. Viitattu 24.5.2018. (englanniksi)
7. ↑  Graham Potter: ‘I’ve shown there’s another path for English managers’
8. ↑  Graham Potter stannar i ÖFK! Svenskafans.com. Viitattu 24.5.2018. (ruotsiksi)
9. ↑  klart för spel i allsvenskan Aftonbladet. Viitattu 24.5.2018. (ruotsiksi)
10. ↑  Östersund vann Svenska Cupen
11. ↑  'Playing Arsenal is like Christmas': How Graham Potter transformed Ostersund and inspired Sweden's north Independent. Viitattu 24.5.2018. (englanniksi)
12. ↑  Arsenal löylytti ruotsalaista yllättäjäjoukkuetta YLE Urheilu. Viitattu 24.5.2018. (englanniksi)
13. ↑  Arsenalille kauden toinen kotitappio – aiheuttajana ruotsalaisseura, jonka kotikunnan väkiluku pienempi kuin Emiratesin kapasiteetti Valioliiga.com. Viitattu 24.5.2018. (englanniksi)
14. ↑  Swansea City are closing in on Graham Potter for vacant manager role BBC. Viitattu 24.5.2018.
15. ↑  POTTER CONFIRMED AS SWANS BOSS Swansea City. Viitattu 19.6.2018. (englanniksi)
16. ↑  Graham Potter appointed new Brighton manager after leaving Swansea BBC. Viitattu 21.5.2019.
17. ↑  Brighton recorded their highest Premier League points total as they completed their campaign with an impressive win at Burnley
18. ↑  Brighton boss Graham Potter praised his side's "courage, quality and togetherness" as they stunned Liverpool at Anfield to move 10 points clear of the Premier League relegation zone
19. ↑  Manager Pep Guardiola says Manchester City must improve for the Champions League final after Brighton came back to beat his 10-man side at Amex Stadium
20. ↑  Nicolas Pepe scored twice in the second half as Arsenal beat Brighton, only to be denied a place in Europe by Tottenham's fightback against Leicester
21. ↑  West Ham manager David Moyes said he was "angry with his players" after their Europa League hopes were ended by defeat at Brighton
22. ↑  Graham Potter announced as Chelsea's new head coach on a five-year deal
23. ↑  Chelsea sack manager Graham Potter after only six months in charge

  


|  |  |  |
| --- | --- | --- |
| Edeltäjä:**Lee Makel** | **Östersunds FK:n päävalmentajana**2011–6/2018 | Seuraaja:**Ian Burchnall** |

|  |  |  |
| --- | --- | --- |
| Edeltäjä:**Carlos Carvalhal** | **Swansea Cityn päävalmentajana**2018–2019 | Seuraaja:**Steve Cooper** |

|  |  |  |
| --- | --- | --- |
| Edeltäjä:**Chris Hughton** | **Brightonin päävalmentajana**2019–9/2022 | Seuraaja:**Roberto De Zerbi** |

|  |  |  |
| --- | --- | --- |
| Edeltäjä:**Thomas Tuchel** | **Chelsean päävalmentajana**9/2022–4/2023 | Seuraaja:**Frank Lampard** |